Stjepan Kljujić / Vijesti.ba

Član ratnog Predsjedništva BiH Stjepan Kljujić istakao je u Dnevniku TV1 da je 1. mart 1992. godine veliki istorijski datum, jer je BiH, poslije 529 godina zavisnosti, dobila pravu nezavisnost.

Govoreći o tadašnjem referendumu, istakao je da je vrlo impozantna činjenica da je taj događaj prihvaćen od velike većine građana.

"Najznačajnije je da je to bio neki narodni plebiscit u kojem nije bila samo zasluga Jure Pelvana, predsjednika Vlade, i njegovih saradnika koji su propagirali, te nas patriota, nego su uspjehu doprinijeli, prije svega, Milošević i Karadžić. Kada su građani vidjeli šta je doživjela Hrvatska, Dubrovnik, da ne govorim o Vukovaru, oni su se opredijelili za nezavisnost. U tom sudjelovanju brojnih građana, značajan je doprinos Srba", kazao je Kljujić.

Odgovarajući na upit koliko je BiH danas ono za šta su se građani 1. marta 1992. izjasnili i da li je borba bila uzaludna, Kljujić je rekao da borba nije bila uzaludna, jer je BiH uvijek imala duga tjeskobna vremena.

"Proći će vrijeme kada će ove centrifugalne sile oslabiti. Međutim, hendikep BiH je što su najumniji ljudi otišli ili su marginalizovani, tako da ovdje ne vidite izlaz u nekom probitku", upozorio je Kljujić.

Individue, kaže, mogu izvesti zemlju iz krize i zato je potrebno u prvi plan istaknuti u prvi plan.

"No, ovdje se čim neko pokaže malu kreativnost udara. Postoje ljudi koji su zauzeli pozicije i koji stalno instrumentaliziraju vjeru i naciju. Sada formalno imamo strukturu, ali ona je neproduktivna. Ne mogu se nadati nekom optimizmu u mom životu, ali poznavajući istoriju BiH, budite uvjereni da će jednom doći do preokreta", poručio je Kljujić.

Sadašnje stanje stvari, dodaje, nema nikakve perspektive.

Osvrnuo se i na aktuelno pitanje revizije presude protiv Srbije, kazavši da uopšte nije bitno da li će ona biti usvojena ili ne.

"No, uzeti pravo na reviziju je završni čin genocida - njegovo negiranje", upozorio je on.

Kada se sve reducira, ostaće prazne priče aktuelnih političara, pogotovo onih iz RS.

"Oni ne mogu shvatiti da do njih u Beogradu niko ne drži. Budite uvjereni da gdje god da ste, vi ste građanin BiH. To što volite Beograd, Zagreb, Istanbul, to je samo vaš hendikep. Vi živite u zabludi", kategoričan je Kljujić.

Kao nekadašnji čelni čovjek HDZ-a komentarisao je i hrvatsku politiku prema BiH, te priče o federalizaciji i trećem entitetu.

"Ja sam bio prvi Hrvat koji je bio predsjednik HDZ-a. Izborio sam se za jednu stvar, a to je da je HDZ BiH posebna stranka. To sam objašnjavao i Tuđmanu. Oni su tražili da HDZ bude za BiH, da budemo njihova filijala. Oni nisu imali pojma ko smo mi, a hoće da nama upravljaju, a mi smo ih stvorili. Kada se uzimao doprinos za odbranu Hrvatske, dali su ga naši Hercegovci i Posavci. Nijedan iz Istre i Varaždina nije dao", podsjetio je on.

Smatra da je dogovor u Karađorđevu direktno protiv Hrvata u BiH.

"Imate paradoksalnu situaciju u kojoj Tuđman drži do svoje riječi, a Milošević... On je njemu obećao Posavinu i da mu je. A Milošević je obećao da neće napasti Hrvatsku, kao i za nas u BiH, a napao je", podsjetio je Kljujić.

Osvrnuo se i na predstavnike Hrvatske u Evropskom parlamentu, koji traže federalizaciju u BiH.

"Pa gdje su oni bili kada je srušeno legalno rukovodstvo, nije samo ja, nego i Jure Pelivan, Jerko Doko, Gagro Milivoje, gradonačelnik Mostara... Što onda nisu ustali? druga stvar - što nisu tražili u Dejtonu? Da sam ja predstavljao Hrvate u Dejtonu, nikada ne bih dozvolio dva entiteta. Dalje, zašto nisu prihvatili Vens-Ovenov plan, koji je bio najbolji? Karadžić ga je potpisao u Atini, a onda je Krajišnik izigrao Ćosića, Miloševića i predsjednika Grčke na Palama. Tuđmen je odmah pristao da odustane od toga", podsjetio je Kljujić.

Cijela hrvatska politika bila je zasnovana na "nekom varvarskom patriotizmu, kojeg su diktirali Tuta, Štela i oni koji su došli iz inostranstva".

"U stvari, Hrvatska danas treba da zahvali samo jednom bilmezu, koji je bio šef Kninske Krajine, a to je Mile Martić, koji je odbio plan Z4. Po tom planu, Kninska Krajina imala je status onoga što kod nas ima RS i još bolji, ono što ima Bavarska u Njemačkoj. Tom malom policajcu bilo je to malo, tražio je više i kasnije se to izmijenilo. To je najveća sreća za Hrvatsku", rekao je Kljujić.

Komentarišući izjavu predsjednik RS Milorada Dodika da "srpski nacionalni cilj ovog vijeka mora da bude da Srbi imaju svoju državu", istakao je da on ne može shvatiti da bi to bio proces koji bi išao na štetu drugih.

"Srbi ne mogu imati državu, kako je Karadžić govorio 'Gdje živi jedan Srbin, to je srpska teritorija'. Pokušali su, platili su jako mnogo. Dodik kod nekog primitivnog sloja ljudi može da stekne simpatije tim poklicima, ali to nije realno", smatra Kljujić.

BiH će opstati, ali upozorava da se u njoj teško živi.

"Nema unutrašnjih mjerila. Nema zakonitosti, nema redoslijeda stvari, a što je najgore, nema proizvodnje", naglasio je on.

Za izlaz iz sadašnje stanja BiH, ponovio je, potrebni su kreativni ljudi, a takvih je u zemlji mnogo.

"Treba da se pojavi grupa mladih i pametnih ljudi koja će početi proces rada i zapošljavanja, a potpuno zanemariti političke nesporazume. Šta će biti oni kada se ne bude pričalo o trećem entitetu, o tome što Dodik govori da Srbi žele svi u jednu državu ili kada se ne bude pričalo da Turska nije naša majka. Ovo dugo ne može opstati materijalno, a sa druge strane valjda će svijet progledati pa vidjeti ko je lopov i ko je šta imao", mišljenja je Kljujić.

BiH je, dodaje, kao Božiji dar i to nije od juče.

"Mi smo imali tradiciju međusobnog poštovanja. Nekada je bilo malo više ljubavi, a nekada manje, ali nismo imali uređenu državu jedino 40 godina Austrije. Za vrijeme komunizma, od 1965. do 1985. godine bio je divan život, bila je Olimpijada, sloboda, bez obzira što je i tada bilo političkih zatvorenika i nepodobnih", podsjetio je Kljujić.

Sadašnje stanje u BiH, smatra, privodi se kraju.

"Kako će se to završiti - hoće li doći do erupcije napretka ili će doći do još veće bijede, zato što ljudi 20 godina prije umiru, obolijevaju od teških bolesti? Gore od svega toga je duševna bol, kada vidite lopove kako paradiraju, voze džipove, kako gaze djecu na ulici... Ti procesi stvaraju negativan mozaik, ali sam duboko uvjeren da će BiH naći snage", zaključio je Kljujić.

POGLEDAJTE VIDEO

(Vijesti.ba)